ഈ സദ്യ ഉണ്ണാന് പറ്റില്ല, വേണമെങ്കില് മുറിച്ചുകഴിക്കാം! ഓണസദ്യ കേക്കിലൊരുക്കി വീട്ടമ്മ ലോക്ക് ഡൗണ് കാലത്തെ വിരസതയകറ്റാന് കൗതുകത്തിന് ആരംഭിച്ച കേക്ക് നിര്മാണത്തില് വ്യത്യസ്തത കൊണ്ട് ശ്രദ്ധേയയാകുകയാണ് ഈ വീട്ടമ്മ. പത്തനാപുരം ടൗണ് നോര്ത്ത് അന്സാര് മന്സിലില് ഷെജി അന്സാര് രുചിഭേദവും രൂപഭേദവും കൊണ്ട് വ്യത്യസ്തമായ കേക്കുകള് നിര്മിച്ച് ആവശ്യക്കാരിലേക്ക് എത്തിച്ച് നല്കുകയാണ്. ഉപഭോക്താക്കളുടെ ഇഷ്ടമനുസരിച്ചുള്ള രൂപവും രുചിഭേദങ്ങളും സൃഷ്ടിക്കാനുള്ള വൈദഗ്ധ്യം കൊണ്ട് ഓരോ ദിവസവും കൂടുതല് ആവശ്യക്കാരുമെത്തുന്നുണ്ട്. ഓണമടുത്തതോടെ സദ്യകേക്കിനാണ് ആവശ്യക്കാരേറെയും. തൂശനിലയില് തുമ്ബപ്പൂച്ചോറും ഉപ്പേരിയും പരിപ്പു പപ്പടവും പഴവും എരിശേരിയും അവിയലും തോരനും കാളനും ഇഞ്ചിക്കറിയും നിരന്നുകഴിഞ്ഞാല് ഒറ്റനോട്ടത്തില് കേക്കാണെന്ന് പറയുകയേയില്ല.കഴിഞ്ഞ ഒക്ടോബറിലാണ് ലോക്ക് ഡൗണിനിടെ ഓണ്ലൈന് ക്ലാസ് വഴി ഷെജി കേക്ക് നിര്മാണം പഠിക്കുന്നത്. ആദ്യം നേരംപോക്കിന് നിര്മാണം തുടങ്ങിയതാണെങ്കിലും സമൂഹമാധ്യമങ്ങളില് കേക്കുകളുടെ ചിത്രം പങ്കുവച്ചതോടെ സുഹൃത്തുക്കളും വീട്ടുകാരും പ്രോത്സാഹനം നല്കുകയായിരുന്നു. പിന്നീട് കേട്ടറിഞ്ഞ പലരും ഓര്ഡറുകള് നല്കിത്തുടങ്ങി. പിറന്നാള് ആഘോഷങ്ങളില് മാത്രമൊതുങ്ങിയിരുന്ന കേക്കുകള്ക്ക് കോവിഡ് കാലത്ത് ആവശ്യക്കാരും ഏറെയായി. വാട്സ് ആപ് സൗഹൃദകൂട്ടായ്മയില് ഉടലെടുത്ത ആശയമാണ് സദ്യകേക്ക്. ഒരെണ്ണം നിര്മിച്ച് സമൂഹമാധ്യമത്തില് പോസ്റ്റ് ചെയ്തതോടെ ആവശ്യക്കാരുടെ വിളിയുമെത്തി.ഓണനാളുകളില് സദ്യകേക്ക് നിര്മിക്കാനുള്ള ഓര്ഡറുകളുമായി. രണ്ടുമുതല് മൂന്ന് മണിക്കൂര് വരെ ഒരുകേക്ക് നിര്മിക്കാന് സമയം ആവശ്യമാണ്. 700 രൂപ മുതലാണ് സദ്യ കേക്കിന്റെ വില. വിരസത അകറ്റാന് തുടങ്ങിയതാണെങ്കിലും അത്യാവശ്യം പണം കണ്ടെത്താനും ഈ മാര്ഗം ഉപകരിക്കുന്നതിന്റെ സന്തോഷത്തിലാണ് ഷെജിയിപ്പോള്.